बधाई हो आपको बेटा हुआ है… 
प्रथम संतान प्राप्ति के बाद सुने इन वचनों से शरीर का पोर-पोर आनंदित था, जीवन में पहली बार “पति से पिता” बनने के सफ़र के बाद मन में अपार उमंग दौड़ने लगी थी, हृदय में गीतों का अंबार फुट पड़ा था, आँखों में स्नेह और वात्सल्य की सरिता प्रवाहित होने लगी थी, मेरे नवजात अंश “कुँवर” को देखने की अधीरता,  प्रेमांकन की व्याकुलता और मधुर किलकारियाँ सुनने का अनुराग उमड़ पड़ा था। 
आज ही के दिन “कुँवर” तुम इस दुनिया में आए, ईश्वर के आदेश से तुम्हारी पहचान “कुँवर यशार्थ” के रूप में जमाने से हुई। 
तुम्हारी माँ जब स्नेहमयी वात्सल्य चाँदनी और लोरियाँ सुनाती थी तो एक कोने में बैठकर तुम्हारी अठखेलियाँ देखते हुए तुम्हारे भविष्य की कल्पना करता था। 
तुम बड़े हुए धीरे-धीरे समाज को पहचानते गए और संस्कारों से बँधते रहे, अनेकों बार तुमने मुझे “पिता” होने पर गर्व महशूस करवाया, वक्त से पहले मेरा नन्हा कुँवर इतना बड़ा हो गया था कि मेरे व्यवसाय को समझने लगा था और मेरा हाथ बँटाने लगा था। मैं जब जब तुम्हें देखता था हर बार ईश्वर को धन्यवाद देता था, ईश्वर आशीर्वाद स्वरूप मुझे “मेरे सपनों की संतान” प्रदान की थी। 
व्यवसाय की व्यस्तताओं के बीच समय बीतते गया एक दिन तुम्हारे दोस्त का फ़ोन आया “अंकल कुँवर उठ नहीं रहा” ये आत्मघाती आवाज़ आज भी कानों में गूँजती रहती है, रोंगटे खड़े हो जाते हैं। 
तमाम संसाधनों की उपलब्धता के बावज़ूद मैं तुम्हारे लिए कुछ नहीं कर पाया। दिल चीत्कार रहा था, भावनाएँ तिक्त थी, गमगीन रुदन कोलाहल के बीच मृत्युपाश में बंधा मेरा अंतर्मन ईश्वर से चीख-चीख कर प्रार्थना कर रहा था कि मेरा कुँवर उठकर मुझे पापा बुलायेगा। 
तुम चिरस्थायी शांति के लिए चले गए… शायद ईश्वर के आँगन में कुछ सुंदर फूलों की महक कम हो गई थी इसलिए दयाल परिवार की बगिया के सबसे सुंदर पौधे को स्वर्ग में  आभा बिखेरने के लिए ईश्वर ने बुला लिया। 
समय बीतता गया तुम गुरु की तरह आए और कम समय में ही “एक मशीन की तरह काम करने वाले व्यवसायी को समाजसेवी” बनाकर चले गए। ईश्वर ने शायद तुम्हें मेरे जीवन की दिशा परिवर्तन का कारण बनाकर भेजा था।
आज जब ब्लाइंड एसोसिएशन के बच्चों को देखता हूँ तो मुझे उनमे मेरा कुँवर दिखाई देता है, जब स्कूल पहुंचता हूँ तो हर बच्चे में मेरा कुँवर दिखाई देता है, जब मेडिकल कैम्प लगता हूँ तो लगता है जैसे इनकी सेवा करके मेरे कुँवर को बहुत ख़ुशी हो रही होगी। तुम्हारे बाद “सेवा” को जीवन का अभिन्न हिस्सा बनाकर समाज का काम कर रहा हूँ। 
आज तुम्हारा जन्मदिन है, सेलिब्रेशन के लिए तुम मेरे साथ तो नहीं हो लेकिन हर दिन को तुम्हारा दिन मानकर मैं समाज सेवा के रूप में सेलिब्रेशन करता रहूँगा। 
Love You Kunwar… Miss You Kunwar…